Verhuurders en huurders! Neem kennis van die Wysigingswet op Huurbehuising - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Verhuurders en huurders! Neem kennis van die Wysigingswet op Huurbehuising
Verhuurders en huurders! Neem kennis van die Wysigingswet op Huurbehuising
Vraag: “Ek besit ‘n aantal eiendomme wat ek aan huurders uitverhuur. Ek verstaan dat die Wet op Huurbehuising gewysig is. Wat is die implikasie vir my as verhuurder en my huurders?”
Antwoord: Die Wet op Huurbehuising (“die Wet”) bepaal die totstandkoming van en die funksies, pligte en magte van die Huurbehuisingstribunale. Die Wet bied ook die nodige hulpmiddels om die verhouding tussen verhuurders en huurders aan te spreek, asook die stappe wat gevolg moet word in geval van ‘n geskil tussen die partye.
Die Wet het egter sy tekortkominge gehad en die Wysingswet op Huurbehuising (”Wysigingswet”) is aangekondig – wat in werking sal tree op ‘n datum wat nog bekend gemaak moet word – om baie van hierdie tekortkominge aan te spreek. Die grootste veranderinge sal die regte en verpligtinge van huurders en verhuurders raak, asook die vereistes waaraan huurooreenkomste moet voldoen. Hierna som ek die hoof elemente relevant tot verhuurders en huurders onder die Wysigingswet, op.
Verhuurders kan ‘n huurder vra om ‘n deposito te betaal voor daar in die eiendom ingetrek word, maar hulle het op hul beurt ‘n plig om hierdie deposito in ‘n rentedraende rekening by ‘n finansiële instelling in te betaal teen ‘n rentekoers wat nie minder mag wees as die koers van toepassing op ‘n spaarrekening by dieselfde finansiële instelling nie.
‘n Huurder het die reg om ‘n geskrewe kwitansie van die verhuurder te ontvang wat alle betalings weerspieël wat die huurder gemaak het, en die huurder mag die verhuurder vra vir ’n geskrewe bewys van rente verdien op die deposito. Die deposito tesame met die rente daarop verdien, onderhewig aan aftrekkings vir skade, moet aan die huurder uitbetaal word binne sewe dae vandat die huurooreenkoms verstryk het.
Voor die huurder die eiendom beset, moet die huurder en verhuurder gesamentlik die eiendom deursoek vir enige gebreke of skade om sodoende die verhuurder se verantwoordelikheid te bepaal om enige gebreke of skade te herstel en rekord te hou daarvan. By verstryking van die huurooreenkoms moet die huurder en verhuurder binne drie dae voor sodanige verstryking weer gesamentlik die eiendom ondersoek om vas te stel of enige skade aan die eiendom veroorsaak is deur die huurder se besetting daarvan. Die bedoeling hiervan is om vas te stel of die huurder aanspreeklik is vir enige skade aan die eiendom, wat die verhuurder dan van die deposito kan aftrek.
As die verhuurder nalaat om die eiendom saam met die huurder te ondersoek by verstryking van die huurooreenkoms, beteken dit dat die verhuurder te kenne gee dat die eiendom in ‘n goeie toestand is en die verhuurder geen verdere eis teen die huurder sal hê nie, en dus die volle deposito plus rente aan die huurder moet terugbetaal. Sou die huurder nalaat om te reageer op die verhuurder se versoek om ‘n inspeksie, moet die verhuurder binne sewe dae vanaf verstryking van die huurooreenkoms die eiendom nagaan om enige skade of verlies gely tydens die huurtydperk te bepaal, die redelike koste om die skade te herstel dan van die deposito aftrek, en moet die balans van die deposito en rente nie later nie as 21 dae ná verstryking van die huureenkoms aan die huurder terugbetaal word. Die verhuurder moet dan die kwitansies van die kostes aangegaan aan die huurder verskaf. Enige oorskot moet binne 14 dae nadat die eiendom herstel is, aan die huurder terugbetaal word.
Die verhuurder het ook ‘n plig om seker te maak die eiendom word uitverhuur in ‘n bewoonbare toestand sowel as om die bestaande struktuur van die eiendom in stand te hou, en waar nodig, basiese dienste aan die eiendom beskikbaar te stel.
Die huurder, tesame met lede van die huurder se huishouding en besoekers, het ‘n reg tot privaatheid en sou die verhuurder die eiendom wil inspekteer, moet die verhuurder dit op ‘n redelike wyse uitvoer ná redelike kennisgewing aan die huurder.
Die huurder sal aanspreeklik wees vir betaling van die huur op die datum soos ooreengekom, asook vir enige ander kostes soos uiteengesit in die huurooreenkoms, byvoorbeeld water en elektrisiteit ens. Die huurder sal ook nie die eiendom kan onderverhuur sonder die toestemming van die verhuurder nie, wat hy op sy beurt nie onredelik mag weerhou nie.
Die Wysigingswet maak voorsiening dat alle huurooreenkomste op skrif moet wees en plaas `n verdere verantwoordelikheid op die skouers van die verhuurder deur voorsiening te maak vir die minimum inhoud wat ‘n huurooreenkoms behoort te bevat.
Dié wet verplig ook die Minister van Menslike Nedersettings om ‘n pro forma huurooreenkoms in al 11 amptelike tale te ontwikkel wat die inhoud bevat soos voorgeskryf deur die Wysigingswet, en wat verhuurders kan gebruik as die basis vir ‘n huurooreenkoms.
Die Wysigingswet sal ‘n groot impak op beide huurders en verhuurders hê en skryf duidelike terme voor vir die verhouding tussen ‘n verhuurder en huurder. Beide partye sal binne ses maande van die Wysigingswet se aanvang moet voldoen aan hierdie nuwe vereistes.
Verhuurders word aangeraai om so gou moontlik ‘n eiendomspesialis te raadpleeg om hul pro forma huurooreenkomste op te dateer om te verseker dat dit aan die vereistes van die nuwe Wysigingswet sal voldoen, sowel as om te verseker dat hulle prosesse vir nuwe en uitgaande huurders gereed is om sodoende hewige boetes vry te spring wat afdwingbaar is sodra die Wet in werking is.